१० गोलको खेल बराबर
आठौं चरणसम्म गोलविहीन रहेको मछिन्द्र क्लबले त्यसयता लगातार चार खेलमा गोन गर्ने क्रममा एनआरटीविरुद्ध सोमबार ५ गोल गर्‍यो ।
काठमाडौँ — आठौं चरणसम्म गोलविहीन रहेको मछिन्द्र क्लबले त्यसयता लगातार चार खेलमा गोन गर्ने क्रममा एनआरटीविरुद्ध सोमबार ५ गोल गर्‍यो ।सुरुमै अग्रता लिएको मछिन्द्र ४–१ सम्मले अगाडि बढेको थियो । तैपनि सहिद स्मारक ‘ए’ डिभिजन लिगमा मछिन्द्रलाई एनआरटीले ५–५ मा रोक्दै अंक खोस्यो । पहिलो हाफमै आठ गोल भएको थियो ।सातदोबाटोस्थित एन्फा कम्प्लेक्समा भएको खेलमा वासाडिया डियामान्डेले चौथो मिनेटमै मछिन्द्रलाई अग्रता दिलाएका थिए । तर मछिन्द्रका गोलकिपर दीप कार्कीले नवौं मिनेटमा आफ्नो पोस्टमा गोल गर्दै एनआरटीलाई बारबरीमा पुर्‍याए । लगत्तै (दसौं मिनेट) विशाल राईले गोल गर्दै मछिन्द्रलाई २–१ ले अघि बढाए । खमिर गिल्सन कन्दङाले २८ औं मिनेटमा मछिन्द्रको अग्रता ३–१ बनाए ।निरन्तर गल्ती गरेपछि एनआरटीले एन्फा एकेडेमीद्वारा उत्पादित गोलकिपर सोजित गुरुङलाई परिवर्तन गर्दै अजित प्रजापतीलाई गोलपोस्टको जिम्मेवारी दियो । तर गोल हुने क्रम रोकिएन । अजित मैदानमा प्रवेश गरेलगत्तै (३० औं मिनेट) अनिल गुरुङले गोल गरेर मछिन्द्रलाई ४–१ ले अघि बढाए । तीन गोलले पछाडि परे पनि एनआरटीले जुझारु प्रदर्शन गरिरह्यो । अशोक थापाले ३३ र ५५ औं मिनेटमा गोल थप्दै एनआरटीको आशा कायमै राखे । हाफको इन्ज्युरी समयमा सुशील लामाले पेनाल्टीमा सटिक प्रहार गर्दै एनआरटी ४–४ को अवस्थामा पुग्यो ।विशाल राईले ६४ औं मिनेटमा गोल गर्दै फेरि मछिन्द्रलाई अग्रता दिलाए । तर, कोआसी जिन डिडियरले ८६ औं मिनेटमा गोल गरेपछि फेरि एनआरटीले बराबरी गर्‍यो र अंक जोड्यो पनि । सुरुका ९ खेलमा एक अंकमात्र जोडेको एनआरटीले तीन खेलयता अपराजित रहदै ५ अंक थपेको छ । मछिन्द्रले भने दोस्रो जित निकाल्ने अवसर गुमाएको हो ।एन्फा कम्प्लेक्समा भएको दोस्रो खेलमा ब्रिगेड ब्वाइजले फ्रेन्ड्सलाई ३–० ले पन्छाउँदै दोस्रो जित निकाल्यो । त्यसमा नाइजेरियाली काजिम एडेगोके बुसारीले दुई गोल गरे भने अर्को गोल अब्दुल करिमको नाममा रह्यो । ब्रिगेड ब्वइजले नौ खेलयता पहिलोपल्ट तीन अंक जोडेको हो ।आर्मीले भने कमजोर मानिएको जावलाखेलविरुद्ध हल्चोक मैदानमा जित निकाल्न असफल भएपछि संकटा र थ्रीस्टार उछिन्दै तेस्रो स्थानमा उक्लिने अवसर गुमायो । खेल गोलरहित टुंगिएको थियो ।आजका खेलसरस्वतीविरुद्ध च्यासल (१४:३० बजे)एन्फा कम्प्लेक्सएपीएफविरुद्ध पुलिस (१४:३० बजे)हल्चोक मैदान